20 हजार रुपये में 20 वर्षीय युवती!  
पिछले दिनों दो युवक नवापाड़ा जिला पहुंचे और शादी और बेहतर जिंदगी का झांसा देकर युवती को नागपुर ले गए और 20 हजार रुपये में कमला के पास उसे बेच दिया।
छत्तीसगढ़ के रायपुर जिले की पुलिस ने उड़ीसा की अनाथ युवती को नागपुर में बेचे जाने के मामले में युवती के खरीदार दंपति को गिरफ्तार कर लिया है।  रायपुर जिले के अतिरिक्त पुलिस अधीक्षक लाल उम्मेद सिंह ने गुरुवार को बताया कि शहर के सिविल लाईन्स थाना की पुलिस ने पड़ोसी राज्य उड़ीसा के नवापाड़ा जिले में रहने वाली 20 वर्षीय अनाथ युवती को बेचने के मामले में खरीददार कमला बघेल और उसके पति नाथू को गिरफ्तार कर लिया है।  सिंह ने बताया कि पुलिस को जानकारी मिली है कि नवापाड़ा जिले में रहने वाली युवती वहां लोगों के घरों में काम करती थी। पिछले दिनों दो युवक नवापाड़ा जिला पहुंचे और शादी और बेहतर जिंदगी का झांसा देकर युवती को नागपुर ले गए और 20 हजार रुपये में कमला के पास उसे बेच दिया। कमला ने नागपुर में युवती को जबरदस्ती देह व्यपार कराना शुरू किया था।  पुलिस अधिकारी ने बताया कि एक ग्राहक को जब युवती से प्रेम हो गया तब उसने कमला को शादी का प्रस्ताव दिया लेकिन कमला इसके लिए राजी नहीं हुई और ग्राहक से बचने के लिए युवती को रायपुर लेकर आ गई। लेकिन इसी बीच लोगों के सहयोग से पुलिस ने उसे पकड़ लिया। इस दौरान युवती ने पुलिस को सारी जानकारी दे दी। सिंह ने बताया कि पुलिस को उम्मीद है कि इससे लड़कियों से जबरदस्ती देह व्यापार कराने के मामले का खुलासा हो सकता है। इसे ध्यान में रखते हुए पुलिस दल नवापाड़ा जिला भेजा गया है जिससे वहां स्थानीय अपराधियों के बारे में जानकारी मिल सके। अधिकारी ने बताया कि इस घटना से युवती डरी हुई है इसलिए उससे ज्यादा जानकारी नहीं मिली है। वहीं गिरफ्तार आरोपियों से पुलिस लगातार पूछताछ कर रही है।